Il-familja ta' Ruben U wlied Ruben, il-kbir ta' Iżrael, (kien il-kbir, imma billi niġġes friex missieru, il-primoġenitura ngħatat lil ulied Ġużeppi bin Iżrael, għalhekk mhux imniżżel fl-arblu tar-razza bħala l-kbir. Għalkemm Ġuda kien qawwi fost ħutu u minnu ħareġ prinċep, il-primoġenitura ħadha Ġużeppi); ulied Ruben, il-kbir ta' Iżrael kienu: Ħanok, Pallu, Ħesron, u Karmi. Ulied Ġoel: Semajja, ibnu; Gog, ibnu; Simgħi, ibnu; Mika, ibnu; Raja, ibnu; Bagħal, ibnu; Bera, ibnu, li Tiglat-pileser, sultan tal-Assirja, ħadu fl-eżilju, kien il-prinċep tar-Rubenin. U ħutu skont il-familji tagħhom, kif inhuma miktubin fl-arblu tar-razza skont il-ġenerazzjonijiet tagħhom kienu: il-kap Ġegħijel, Żakkarija, Bela bin Għażaż, bin Sema, bin Ġoel, li kien jgħammar f'Għarogħer, sa Nebu u Bagħal-megħon. Kien jgħammar ukoll lejn il-Lvant sa dħul id-deżert lil hinn min-naħa tax-xmara tal-Ewfrat, għax l-imrieħel tagħhom kienu tkattru fl-art ta' Gilgħad. U fi żmien Sawl ħabtu għall-Ħagrin, u dawn waqgħu f'idejhom; u għammru fit-tined tagħhom fuq in-naħa kollha tal-Lvant ta' Gilgħad. Il-familja ta' Gad U wlied Gad kienu jgħammru biswithom fl-art ta' Basan sa Saleka: Ġoel, l-ewwel; Safam, it-tieni; Ġagħnaj; u Safat f'Basan. U ħuthom skont id-djar ta' missirijiethom kienu: Mikiel, Messullam, Seba, Ġoraj, Ġagħkan, Żigħa, Għeber - sebgħa kollox. Dawn ulied Abiħajl bin Ħuri, bin Ġaruħa, bin Gilgħad, bin Mikiel, bin Ġesisaj, bin Ġaħdu, bin Buż; Aħi bin Għabdijel, bin Guni, il-kap tad-djar ta' missirijiethom. U kienu jgħammru f'Gilgħad f'Basan, u fl-ibliet tagħha, u fil-mergħat kollha ta' Saron sat-truf kollha tagħhom. Dawn kollha kienu magħduda u miktubin fi żmien Ġotam, sultan ta' Ġuda, u fi żmien Ġerobogħam, sultan ta' Iżrael. Ulied Ruben u Gad, u nofs it-tribù ta' Manassi, irġiel ta' ħila, kellhom irġiel li kienu jġorru t-tarka u x-xabla, jiġbdu l-qaws u mħarrġin fit-taqbid, erbgħa u erbgħin elf, seba' mija u sittin ruħ lesti biex joħorġu għall-gwerra. U għamlu gwerra kontra l-Ħagrin, u kontra Ġetur, Nafis, u Nodab; u huma kienu megħjunin kontrihom, u waqqgħu f'idejhom lill-Ħagrin u lil dawk kollha li kienu magħhom, għax huma sejħu lil Alla waqt il-ġlied u semagħhom għax ittamaw fih. U ħadulhom l-imrieħel tagħhom: ħamsin elf ġemel, mitejn u ħamsin elf nagħġa, elfejn ħmar, u mitt elf ruħ ħajjin. U ħafna waqgħu mejta għax il-gwerra kienet ġejja minn Alla, u baqgħu jgħammru flokhom sal-eżilju. Nofs it-tribù ta' Manassi U wlied in-nofs tribù ta' Manassi kienu jgħammru fl-art li tieħu minn Basan sa Bagħal-ħermon, Xenir, u l-muntanja tal-Ħermon; u kienu ħafna. U dawn kienu l-kapijiet ta' djar missirijiethom: Għefer, Isgħi, Elijel, Għażrijel, Ġeremija, Ħodawija, u Ġaħdijel, nies qalbiena, nies imsemmija, kapijiet ta' djar missirijiethom. Imma dinbu kontra Alla ta' missirijiethom, u żnew wara allat il-ġnus tal-pajjiż, li Alla kien qered minn quddiemhom. Għalhekk Alla ta' Iżrael qanqal ir-ruħ ta' Pul, is-sultan tal-Assirja, jiġifieri r-ruħ ta' Tiglat-pileser, is-sultan tal-Assirja, u eżiljahom: lir-Rubenin, lill-Gadin, u n-nofs tribù ta' Manassi, u ħadhom f'Ħalaħ, Ħabor, Ħara, u x-xmara ta' Gożan, fejn għadhom hemm sal-lum. Il-familja ta' Levi Ulied Levi kienu : Gersun, Keħat, Merari. U wlied Keħat: Għamram, Isħar, Ħebron u Għużżijel. U wlied Għamram: Aron, Mosè, u Mirjam. U wlied Aron: Nadab, Abiħu, Elgħażar u Itamar. Elgħażar wiled lil Fineħas; Fineħas wiled lil Abisugħa, u Abisugħa wiled lil Bukki; u Bukki wiled lil Għużżi; u Għużżi wiled lil Żeraħija; u Żeraħija wiled lil Merajot; Merajot wiled lil Amarija, u Amarija wiled lil Aħitub. Aħitub wiled lil Sadok, u Sadok wiled lil Aħimagħas. U Aħimagħas wiled lil Għażarija, u Għażarija wiled lil Ġoħanan. U Ġoħanan wiled lil Għażarija. Dan kien li kien iservi ta' qassis fit-tempju li kien bena Salamun f'Ġerusalemm. Għażarija wiled lil Amarija, u Amarija wiled lil Aħitub. U Aħitub wiled lil Sadok; u Sadok wiled lil Sallum; u Sallum wiled lil Ħilkija; u Ħilkija wiled lil Għażarija. U Għażarija wiled lil Xeraja, u Xeraja wiled lil Ġeħosadak. U Ġeħosadak mar fl-eżilju meta l-Mulej eżilja lil Ġuda u 'l Ġerusalemm permezz ta' Nabukodonosor.